Econet Wireless: Uhulumende Kasekele Inhlelo Zamankampani Athuthukisa Inotho Yelizwe
AbeEconet bethule lezi zikhalazo kumalunga edale lephalamende abethekelele indawo zabo zokusebenzela okubalisa eye Graniteside National Call Centre kanye leye Willowvale Switching Centre eHarare.
HARARE — Abenkampani kamakhalekhukhwini eye Econet Wireless bacela uhulumende ukuba asekele amankampani asebenza nzima ukuthuthukisa umnotho welizwe afana layo, hatshi ukuwahlukuluza, njengoba kungenye yamankampani amalutshwana elizweni alethela uhulumende imali yomthelo enengi engena esikhwameni selizwe. Bakhuthaza njalo uhulumende ukuphathisa ukulungisisa ukusebenzelana kwabo le NETONE, njengoba besebenzisa izithitshi zinye zokuthumela amagagasi kanye lamandla kagetsi. Abenkampani kamakhalekhukhwini bethule lezi zikhalazo kumalunga edale lephalamende abethekelele indawo zabo zokusebenzela okubalisa eye Graniteside National Call Centre kanye leye Willowvale Switching Centre eHarare. Bathi bakubone kufanele ukunxunsa amalunga edale lephalamende ukuzazibonela ukuze azwisise indlela abasebenza ngayo ukwenzela ukuthi nxa bexoxisana ngakho edale azi ukuthi akhuluma ngani. Umqondisi weEconet eZimbabwe, umnumzana Douglas Mboweni utshele amalunga edale ukuba acebise uhulumende ekuthini asekele ngokugcweleyo amankampani aqhuba umsebenzi ngendlela njalo aphathisa ekuthuthukisweni komnotho welizwe, okunjengeyakhe. Uthi uMboweni ukuhlukuluzwa kwalamankampani, ngoba eqhuba kuhle, kuyinto engalungelanga intuthuko yelizwe ikakhulu inotho. Baphinde bakhalaza ngokwenza kwenkampani kahulumende eye NETONE, abeyethesa umlandu wokuba ngusima yedwa isala ukulandela umthetho olawula ukuba isebenzelana lamanye akubhizimusi linye likamakhalekhukhwini kudaba lokusetshenziswa kwezithitshi zinye zokusabalalisa amagagasi - ama base stations aselizweni. Olunye udaba obelusegudwini njalo kulomkhosi ,oluchasiselwe lamalunga ngumnumzana Mboweni,beluphezu kokuba ngobani abanini balenkampani. Bekusobala ukuba lamalunga ebengaluzwisisi leqiniso bengalazi ngoba bekubeke sobala ukuthi incazelo abayitholayo ngeyehungahunga elithi ngabakwamanye amazwe abanini nkampani le. Kodwa obekhokhela leliqula lamalunga edale lephalamende ethekelele indawo zokusebenzela ze Econet Wireless eHarare, umnumzana David Chapfika uthi lanxa beyitholile incazelo phezu kokuba ngubani umnini walenkampani, sisesekhona isidingo sokuba ingcwethi zikahulumende ezilolwazi olujulileyo ziluhlolisise loludaba ngokugcweleyo. Kuthi umqondisi webhanga le Steward Bank ,okuyingxenye yalenkampani kamakhalekhukhwini, umnumzana Kwanele Ngwenya utshele intathelizindaba ukuba bakubone kumqoka ukuwanxunsa lamalunga edale ukuze bazi ngkugcweleyo phezu kokusebenza kwalenkampani. Iziphathamandla zalenkampani ziveze ukuba lokhe ithuthuka lanxa batholiswa i license yokusebenza eZimbabwe muva kakhulu kulamanye amabili aselizweni, beqhubekela phambili ukuthuthukisa ezokukhulumisana ngomakhalekhukhwini ngokuqhelisa amahofisi abo ukuze asabalale ilizwe lonke. Zithi minengi njalo lemisebenzi yokusiza uzulu ephathwa ngabenkampani yeEconet kanye lenhlelo eziqhutshwayo zokuthuthukisa impilo lenhlalakahle yabantu ezigabeni ezehlukeneyo elizweni. Kodwa bakhala ngodubo lokusilela kwamandla kagetsi lapho abaveza ukuba isilinganiso phose sokungamatshumi ayisitshiyagalombili ekhulwini sezithitshi zama base station alenkampani zingezisebenzisa amagenerator asebenza ngamafutha ohlobo lwe diseal nxa amagetsi ethe acitshwa, okuyindleko enkulu kubhizimusi labo.